khistorydata/jeongjo-sjw-relations huggingface dataset:
정조 12년 · 목
疏略曰伏承備堂差下之命聞命驚愧不省攸措也出入樞密之班參聞軍國之謨除非通才鍊識莫宜居此而乃以儱侗如臣謭劣如臣者苟然充位在聖朝器使之方已非小失且況大臣之兼管備局時原任固無異同而臣父旣在原任大臣之列則父子之幷管一司尤係私義之不敢出伏乞亟收新命焉臣又有萬萬懇廹者臣方叨都承旨之任而親享有命淸齋隔日固當夙夜▣蹶少效微勞而第臣母病十分危毒實難離捨伏願特遞見職
정조 12년 · 강
副總管李敬養疏辭資秩賜例批
정조 12년 · 목
疏略曰苫塊餘喘萬念都灰不意除旨聯翩爵秩自如念臣逖違戀結之忱豈不欲顚倒叩謝一覲耿光而竊有數年弸中之痛玆始瀝血陳之臣於向年猥廁嘗藥之列混被罔功之資榮動一世適爲此生之隱痛身陷大戾自底擧國之齊討臺省之擬律旣峻賢關之聲罪交騰至今追惟寢夢猶悖噫莫嚴者公議難逭者邦憲也臣之得有今日實賴聖慈全保之澤而分外資級尙未刋正悲冤崩廹三年如一日況其時提調李文源卽是臣一體之人而已蒙收還之恩則臣之濫資實不容晏然獨冒伏乞亟收臣資級
정조 12년 · 강
副修撰李益運疏陳兼帶應避賜例批
정조 12년 · 강
副司直蔡弘履疏陳病狀乞免享官賜例批
정조 12년 · 강
以李亨逵爲承旨尋遞之前望也
정조 12년 · 목
敎曰向聞閑司則當出肅云昨今連有除命而今聞入侍承宣言知其近頗添劇都承旨許遞今日政以曾經中在京無故人擬入待下批牌招察任
정조 12년 · 강
禮曹判書韓光會陳疏辭職賜例批尋命許遞
정조 12년 · 목
敎曰雖已賜批更思似難周旋禮曹判書韓光會許遞
정조 12년 · 강
有政吏曹判書李▣兵曹判書李文源進
정조 12년 · 목
因寶劍望筒敎曰有實病未肅拜人許遞政官牌招開政○以金頣柱洪秀輔爲承旨李太亨爲副校理徐配修爲修撰沈豊之爲禮曹判書鄭昌聖爲判義禁李聖圭爲都總管金魯淳爲副總管
정조 12년 · 강
命自今二十九日至來初三日各司藏牌
정조 12년 · 강
賑恤廳以貧寒宗室子女葬時別單啓
정조 12년 · 목
別單茂林君塘女葬蓮恩君桴子婦葬河恩君垙子婦葬雲溪令梲子葬光春君棬子婦葬安川君烆子婦葬順悌君炟子婦葬蓮恩君桴子婦葬花平君橃女葬河淸君壕女葬雲溪令梲子葬慶興君▣女葬西溪君熠女葬安原君焴子婦葬花原令樺女葬靈川君壄子葬原豐君熙子婦葬女葬光恩君楧子婦葬安恩君▣子婦葬各末一石木二疋錢四兩敎曰此擧出於軫念宗親之意今年擧行數爻果如年前定式之初乎此後益加着意擧行○戶曹今年內貧寒宗室子女婚扶助別單安原君烠女婚綾昌君橚子婚茂春君堉子婚西溪君熠女婚安恩君▣女婚廣陵君烻女婚各米一石木二疋錢四兩敎以依朝下賑廳草記批旨一依定式初着意擧行
정조 12년 · 강
待敎金祖淳上疏賜批
정조 12년 · 목
疏略曰臣學蔑年淺之一後進耳簪筆之妙揀抄啓之峻選有一於斯何嘗彷彿而仰感聖渥之淪浹俯念家世之忠貞恐未免孤恩忝先之歸惴惴一念如集于木至於內閣氷銜夢想豈到而今乃擧而畀之待敎之任也深嚴之地宿儒所處昭回之編學士攸輯則以職方人不稱曰濫臣安得不怵然而驚惕然而Ꝼ疾聲求解於天地父母之前乎乞賜遞改無累愼簡批以爾其勿辭察職
정조 12년 · 강
鶴林君焴疏陳病狀乞免享官賜批許之
정조 12년 · 강
以鄭昌順李獻慶爲都總管閔鍾顯李明運爲副總管口傳也
정조 12년 · 강
遞承旨金頤柱以沈頤之代之前望也
정조 12년 · 강
命來正月初六日動駕時御營廳留陣
정조 12년 · 목
兵曹啓言來正月初六日大駕詣宗廟初七日春享大祭隨駕時何營隨駕何營留陣禁軍馬步軍幾哨磨鍊乎敎以訓局步軍十哨馬軍二哨禁軍三番隨駕御營廳留陣
정조 12년 · 강
以李洪載爲吏曹參議前望也
정조 12년 · 강
命湖南左水營軍器城堞修補監蕫人田德坤加資
정조 12년 · 목
兵曹啓言全羅左水使李潤國狀啓帶率軍官折衝田德坤李雲豊軍器城堞修補之役夙宵綢繆殫竭誠力首尾六朔終始成就云首錄人田德坤似當施以加資之典李雲豊自本營從優施賞之意請分付從之
정조 12년 · 강
以李祖源爲承旨前望也
정조 12년 · 강
召見戶判徐有隣兵判李文源于重熙堂
정조 12년 · 목
先是令兵曹送別付料軍官張宅基于北關詳探民情及年事至是復命命文源與之入侍詳細詢問○有隣啓言咸昌縣新起位田屬之墓所前此望定之通津位田移屬壯勇營以爲蘭芝島給代之需矣卽聞本墓員後輩所告則咸昌土地之望定雖足爲渠輩聊賴之資通津土地之移屬本墓巳至兩年且其幅員稍廣望乞依前仍屬俾得支保云矣員役輩人多稅小無以資生通津咸昌兩處土地幷屬本墓蘭芝島八十兩錢則以他條給代恐宜矣從之有隣以營䢖堂上啓言都廳金履成遞任還京巳至兩朔而奉審等節尙不進參請推考申飭行公敎以各別申飭使之進參奉審
정조 12년 · 목
箚略曰臣情私崩迫猥煩哀籲及承批旨特賜㫟釋不勝惶感第伏念喉院記注旣無可據則渠應有所見所聞之處不然則是必渠白地剙做事當同下司敗對卞覈實而彼帶臺職臣㤁大官旣不敢以此仰請則只有含痛齎憤沒身自靖而已臣方縮伏自訟如窮人之無告將望時急而亦不得擧行臣尤死罪伏乞亟降威譴仍命僚相卽速薦入批以二字云云伊時日記旣無可據則自歸落空落空之事不必追提追提反傷事體卿須安心勿辭卽起視事仍命遣史官傳諭
정조 12년 · 강
承旨南鶴聞陳疏徑出命還給卽爲牌招
정조 12년 · 목
疏略曰日前伏見前獻納金先岳疏本則以前判書尹蓍東處分傳敎之不能繳納至請問備此固臣等之罪而伊時鞶裭有命不敢爲自引之計矣迺者分揀之恩忽下院中諸僚皆巳陳疏自劾而臣則適承大臣偕來之命不得聯參跡旣同於被論義不可乎獨漏反命是急雖不得不入闕而仍冒職次有關廉防略暴幑惆徑出禁扄乞治臣不職之罪
정조 12년 · 강
御仁政殿行春享大祭誓戒
정조 12년 · 목
時至具遠遊冠綘紗袍乘輿出協陽門入仁政門降輿詣版位文武百官分東西行禮讀誓文官吏曹判書李▣就位讀誓文訖百官行禮如初○宗簿提調李文源啓言宮號旣已議定璿源譜略當爲釐正在前或有改張之例或有洗補之例今番何以擧行乎敎以內入件請出洗補○承旨金思穆啓言通禮纔請還內侍衛徑先離次事體未安請兵曹判書李文源推考從之又啓言大駕還內之時龍旗徑先前導侍衛隨以離次請龍旗差備宣傳官閔亨默推考從之○乘輿出仁政殿入協陽門還內
정조 12년 · 강
遣承旨詣宗廟永禧殿景慕宮奉審摘奸
정조 12년 · 강
命撤藥院提調輪直
정조 12년 · 목
敎曰近日承候差勝之節藥院亦已承聞豈可踰今歲提調輪直自今日撤直
정조 12년 · 강
詣璿源殿展拜齋宿于摛文院
정조 12년 · 목
具翼善冠袞龍袍乘輿出協陽門入仁政門詣璿源殿行禮訖出仁政門入摛文院齋宿命時原任大臣入侍
정조 12년 · 강
以徐鼎修爲承旨李澧吳載純尹塾爲都總管南憲喆李聖師金思穆爲副總管前望也
정조 12년 · 목
因寶劍望筒敎曰時帶詞訟及差祭未肅拜人員許遞前望單子入之待下批牌招察任寶劍望筒更爲修正以入又敎曰違牌及差祭總管許遞令該曹口傳差出待下批牌招察任
정조 12년 · 강
命右相兼帶藥院提擧許副
정조 12년 · 목
敎曰靈壽閣當肅拜耆舊大臣之夙夜供劇亦甚可悶右議政兼帶藥院之任今姑許副○敎曰一院雖無相避亦已殫勞矣藥院提調沈豊之許遞前望單子入之
정조 12년 · 강
司直申大升疏陳病狀乞免享官賜批許之
정조 12년 · 강
命興陽前縣監李光遇移義禁府處之
정조 12년 · 목
刑曹啓言稅穀上納毋論元稅宮稅朝家申飭何等截嚴而今此興陽稅舡到泊京江無風無浪忽地致敗已極可疑七十石中路移載之說難掩作奸之跡五十石先給舡主之供明有符同之計及本宮上納之際又以折錢代納則防納之罪不計多少渠難得免領運色吏李景燁弄奸之狀昭不可掩裝發成册報營狀聞法意至重而惠廳位太停退大同報營成册則同載於一舡而色吏供招則分載於各舡云者已與狀聞中成册大段相左許多奸狀綻露無餘該縣監李光遇矇未覺察之罪固當重勘依道臣啓請移義禁府處之監載之首吏分載之色吏等請幷令道臣從重嚴勘之意分付允之
정조 12년 · 강
京兆獻今年京外民數
정조 12년 · 목
中部元戶四十七百二戶人口男女竝二萬四千二百三十七口男一萬一千七百十口女一萬二千五百二十七口東部元戶七千四百七十八戶人口男女竝二萬八千八百七十二口男一萬四千三百九十五口女一萬四千四百七十七口西部元戶一萬五千八百戶人口男女幷七萬二千九百七十八口男三萬六千四百九口女三萬六千五百六十九口南部元戶九千五百五十一戶人口男女竝四萬八千九百八口男二萬四千四百一口女二萬四千五百七口北部元戶五千八百八十五戶人口男女幷二萬五千五百三十三口男一萬二千七百三十二口女一萬二千八百一口五部都元戶四萬二千七百八十六戶人口男女竝二十萬五百二十八口男九萬九千六百四十七口女十萬八百八十一口京畿元戶十五萬八千四十八戶人口男女竝六十四萬一千六百五十口男三十三萬六百五十一口女三十一萬九百九十九口黃海道元戶十三萬六千三百三十戶人口男女竝五十六萬七千八百七口男三十萬四千七百三十四口女二十六萬三千七十三口全羅道元戶三十萬七千五百七十九戶人口男女竝一百十五萬六千九百八十七口男五十四萬七千九百八十二口女六十萬九千五口慶尙道元戶三十六萬一千五百六十戶人口男女竝一百五十七萬七千六口男七十一萬五千六百八口女八十六萬一千三百九十八口忠淸道元戶二十一萬九千一百六十一戶人口男女竝八十六萬六千三口男四十二萬五千二百五口女四十四萬七百九十八口原春道元戶八萬七百十戶人口男女竝三十二萬七千六百四十三口男十六萬二百三十九口女十六萬七千四百四口平安道元戶二十九萬九千五百二十五戶人口男女竝一百二十九萬一千二百五十六口男六十三萬四千八十八口女六十五萬七千一百六十八口咸鏡道元戶十二萬三千三百四十四戶人口男女竝六十七萬二千八百六十八口男三十三萬八千三百九十一口女三十三萬四千四百七十七口八道元戶一百六十八萬六千一百五十七戶人口男女竝七百十萬一千二百二十口男三百四十五萬六千八百九十八口女三百六十四萬四千三百二十二口五部八道都元戶一百七十二萬八千九百四十三戶人口男女竝七百三十萬一千七百四十八口男三百五十五萬六千五百四十五口女三百七十四萬五千二百三口
정조 12년 · 강
特施尹蓍東竄配之典
정조 12년 · 목
敎曰疏中句語以書爲疏以敎爲批則可知專昧本事而自有此疏人之看之視若尋常當用之語疏入已多日而屢回商量今筵始有下敎矣爲今日臣子不知庚辰正月則無心之罪亦不可不論如是然後諸臣庶可知之施以竄配之典
정조 12년 · 강
命禮判李在簡許遞前望入之
정조 12년 · 강
命備郞申偗等先汰後拿
정조 12년 · 목
兵曹啓言依下敎備邊司行首郞廳申偗拿入莫重傅命遲滞委折査問則以爲下位郞廳不能檢飭以致傳命之稽緩罪合萬死云矣敎曰當該備郞爲先汰去令該府拿問處之
정조 12년 · 강
命時囚宋載經分揀放送
정조 12년 · 목
擧措雖極駭怪年老之人當寒滯囚在所軫念故也
정조 12년 · 강
諭領相金致仁勿胥命
정조 12년 · 목
政院啓言議政府錄事來言領議政金政仁伏聞先退後筵敎至嚴震懍岡措走伏金吾門外恭侯鈇銊之誅云仍納命召何以爲之乎敎以勿待命事遣史官傅諭仍傳命召又以領相仍爲胥命來納命召啓敎以勿待命事遣史官傳諭又敎曰必是老昏所致如是之際徒涉滋大勿待命事遣史官傳諭仍傳命召
정조 12년 · 강
命擊鼓人等待捧招照律
정조 12년 · 목
兵曹啓言卽者內農圃圃漢二名自宣仁門入來建陽門東邊傳漏鼓肆然擊打云常時不能檢飭之失臣等不勝惶恐而建陽以東總府旣已主管入直總管從重推老郞廳及該門守門將令該府拿問嚴勘把守近仗軍士自臣曹科治擊鼓兩漢請出付攸司重繩敎以旣是佩標之漢則別無攔入之可言總管以下論罪近仗軍士治罪幷分揀擊鼓人壯勇營執捉拘留云待捧招移送刑曹照律充軍該門牌將何不論罪乎令該營待用刑嚴棍勘罪
정조 12년 · 강
特罷領議政金政仁職
정조 12년 · 목
敎曰老昏所致雖免大何老昏之眼莫卞君父乎有國有君則綱紀分義亦自在焉雖今日處分明日收敍昨筵奏語老昏之罪決不可仍置筵退後兩次待命亦近放恣由前由後不可以大官曲恕領議政金致仁施以罷職之典俾知有君君臣臣之分
정조 12년 · 강
遣承旨南鶴聞致祭于平壤武烈祠
정조 12년 · 목
敎曰武烈祠致祭承旨今日辭朝儀節預爲分付可無窘束提督祠致祭服用器服饗用牲牢本祠致祭亦依此措備事分付祭文中有漢有宣武浿有武烈伐鼓淵淵一體享之之句致祭時用大吹打宣武祠致祭亦用此例事分付又敎曰平壤崇靈殿崇仁殿遣承旨亦爲致祭以三獻擧行承旨爲初獻道伯爲亞獻道內守令中出自宰列人爲終獻禮畢後祭文揭板仍詣箕子墓奉審形止先爲狀聞後復命
정조 12년 · 강
遞吏曹參議李祖承
정조 12년 · 목
祖承違召敎曰聞其實故不得出入闕中云許遞前望單子入之待下批牌招察任
정조 12년 · 강
以韓光會爲禮曹判書徐有防鄭昌聖爲同成均洪秉纘爲大司成前望也
정조 12년 · 강
成均館進削科人趙進道復科榜目
정조 12년 · 강
右議政蔡濟恭陳箚賜批
정조 12년 · 목
箚略曰臣欲寫感恩之忱則涕淚先之欲言處世之危則精爽脫矣以恩故之死不去以危故無往非坎非不知孤立之的無幸於必發之鏑而近以不相干之事媒禍於臣身又何故也尹蓍東之疏出而其語全事抑勤金載順金光岳輩繼之而或無倫脊或肆劫辱其言雖殊歸逐臣身也臣之所欽仰者殿下之述先志也所不較者群咻之不成理也惟以自靖之義逬出都門曲庇之恩愈往愈摯太醫以隨之承宣以偕之至於殘縷之不至遂絕實惟內頒之香劑是賴此生何事非殿下再生之乎況兩遭別諭以臣子而得此等恩言者千古未有屢飭不敢屢違臣身不敢臣有重入修門還尋舊巢瞻依雖幸廉愧全喪噫臣年迫告老病又纏身有何可忌有何可怒而眴目於不見之處指頤於無憚之地使無事朝廷生出許多風波臣實不知爲得計也日月之明照燭無餘打破心術模寫情狀巨細曲折無不畢露於賜批之中如臣孤弱仰恃無憂而殿下必欲以活臣之心始而終之則無出於亟遞臣相職而已惟聖明體諒焉臣之昨日赴召入闕人未必不以爲大傷廉隅而臣之赤心亶出於鷹鸇逐雀之義此豈可已者哉尹蓍東疏出之後其中四字句語臣以舊臣之故略知其爲不敢言者擬待此後登筵首先請討而情勢病狀斷無束帶之望故忍置胷中姑不發口昨筵聖敎哽咽及此而至有幾多日不出殿戶之敎臣俯伏承聞涕淚暗滋於是乎臣之稽緩之罪實無所逃蓍東之凶腸悖肚三司執法之地必有所勘律者臣不欲覼縷而若臣之罪臣自言之臣自請之於禮當然玆敢尾陳惟聖明亟降明命焉批以敦諭與書啓之批已悉矣昨筵亦有申諭今何可架疊本事處分非爲其人亦非爲卿近見政院老奏之記注先朝處分與傳敎待之以林下之士加之以旌招之禮丁已被逮也特使勿搜勿械出獄之日錫以乘馬又命庖人繼肉廩人繼粟原疏句語逐叚昭釋旋以乙巳處分曲加慰譬及至乙亥以後先正文正之從享而下蕩滌罪名之敎其後又以雖非復官無異復官俾息鬧端今番事非仰述而何此所謂非爲其人非爲卿者也卿之於此遭罹豈足深嫌乎況以毋敢妄度毋或過慮共貞同寅誕成眞正大乎蕩之功面勅大臣諸臣從此衆疑群蒙自可渙釋在卿身計賴亦便好附陳云云尤豈關於卿卿須安心勿辭卽起視事仍命遣史官傳諭
정조 12년 · 강
命茂山府使柳心源仍任
정조 12년 · 목
咸鏡監司李崇祜狀啓茂山府雖非災邑流民之就食殆至數千該府使枊心源悉心經紀民有依賴而瓜限在今十二月明春接濟難付生手限麥秋特爲仍任事請令廟堂稟旨分付敎以依狀請施行
정조 12년 · 강
北伯李崇祜狀請舡粟御史鄭大容條陳民情
정조 12년 · 목
崇祜狀啓以爲卽接慰諭御史文移則各邑全未捧糴之故糶賑無以排巡朝家許劃二萬石卽爲運送云矣南關當賑十一邑自救不暇何論及人他無出處御史所謂二萬石內三千石則南關雖甚不足第當東西鑽那隨宜入送一萬七千石則以浦項倉交濟條趁早運送事令廟堂稟旨分付臣又見其狀聞草本則二萬石外又將加請若待糴事出場穀簿入量後狀聞則易失早春風和之時不得不趁今仰請而若以純米得來則斛雖不增食自有裕日後御史加請雖未知當爲幾許而似可因此塗抹矣○大容狀啓以爲富寧以南民情纔已登聞而慶與則闔境之內以穀爲名者未見一粒之收慶源則稍有所穫而地廣人衆接濟之難與慶興無異穩城會寧差勝於慶源鏡富則可與明吉相方而穩是荐歉民勢益困鍾城雖曰之次亦是慘歉茂山雖是稍實而海曲災荒與他邑同開春分賑自當一例擧行以今已捧之還穀預料末梢之收殺較量人穀排比還賑則南關縠二萬包外又將爲累萬餘包南穀以刻期舡運之意枚報巡營不足餘數固當裁定狀請而各邑籍外人口多未精抄今方更査且觀來頭捧糴多少穀簿贏縮後陳聞計料
정조 12년 · 강
特敍前提學金鍾秀
정조 12년 · 목
敎曰昨有下敎於承宣者此人素沒商量今番事亦出於欲善爲而不善爲設有不善爲之事予可不庇一潛龍故人乎況再昨筵敎中事實原無于涉業欲拔例拯撥前提學金鍾秀敍用仍任兼帶牌招守禦使密符傳授
정조 12년 · 강
執義申禹相陳疏賜批
정조 12년 · 목
疏略曰云云批以雖是數行亦不露說而在再昨登筵諸臣之承敎時雖可言之到今次次追提則無論言之當否予豈忍看作循例說話答應乎況所請之律定配則一也尹蓍東事不允再昨以後諸臣孰不知趙進道事關係於魯禧作送謀中一事乎原疏留中此後無敢更提此不惟不敢言爲群下豈敢仰慽乎
정조 12년 · 강
以李義綱爲承旨曹允大爲吏曹參議前望也
정조 12년 · 목
敎曰未下直守令當日辭朝兩司牌招仍卽署經被論及在外臺諫許遞今日政以在京無故人差出一體牌招署經○以洪秉纘爲大司憲李洪載爲大司諫李濟萬爲執義尹行履爲司諫沈興永朴鎤爲掌令徐邁修朴載淳爲持平姜垣爲獻納韓用龜爲應敎閔昌爀爲校理徐配修李殷模爲副校理申大尹爲修撰李顯默李益運爲副修撰鄭昌順爲刑曹判書南愼五爲唐津縣監○再政以金履鏞爲副應敎徐義修爲校理李顯靖爲修撰李坤爲左參贊金尙集爲知敦寧洪文泳爲大司成
정조 12년 · 강
召見大臣卿宰三司于誠正閣命判府事兪彥鎬大靜縣圍籬安置前領議政金致仁削黜吏曹判書宋載經施以譴削之典
정조 12년 · 강
遞金吾諸堂以金鍾秀爲判義禁李文源爲知義禁金載瓚李時秀爲同義禁前望也
정조 12년 · 목
禁府擧行極爲稽滯故也
정조 12년 · 강
判府事金熤左議政李性源右議政蔡濟恭胥命
정조 12년 · 목
政院啓言中極府錄事來言判府事金熤罪負至重尙逭邦憲求死不得走伏金吾門外恭俟鈇鉞之誅云敎以勿待命事遣史官傳諭又啓言議政府錄事來言左議政李性源右議政蔡濟恭罪負至重尙逭邦憲求死不得走伏金吾門外恭俟鈇鉞之誅仍納命召何以爲之敎以勿待命事遣史官傳諭仍傳命召
정조 12년 · 강
大司諫李洪載執義李濟萬司諫尹行履應敎韓用龜掌令沈與永朴鎤持平徐邁修獻納姜垣校理閔昌爀副校理徐配修正言鄭來百尹悌東修撰申大尹副修撰李顯默李益運聯箚賜批
정조 12년 · 목
箚略曰惟彼兪彥鎬本以狠愎之性兼之回邪之行荷聖朝拂拭之恩而罔念報效之道益肆憑恃之習爲世指目厥惟久矣迺者尹蓍東疏語關係何如負犯何如而爲今日北面於殿下者莫不崩心痛骨如不欲生渠獨何心旣聞二字之後全無驚動之意偃然在家欲避於情病俱參之時及其到闕又抗於催促登對之命至有送掖隸之擧而猶不入來究厥情狀巳萬萬獰慝旣登筵席了無一分悚蹙之志逮承詢問反有兩端首鼠之態趑趄於衆對之際顧瞻於同憤之地古今天下寧有如許臣分乎論其罪犯剮戮猶輕祗以聖上好生之德曲貸當律輿情之痛惋刑政之壞損當復如何伏願圍籬安置罪人兪彥鎬依律處斷少洩神人之憤噫金致仁之罪可勝誅哉金甌重卜偏荷記簪履之渥中書三載全沒報涓埃之效殿下之所欲者朝象之鎭安而致仁則潰裂之殿下之所期者世道之寧靖而致仁則乖亂之此其罪巳萬殞難贖而至於日前筵席之奏無嚴極矣當聖上震慽之時乃反言笑相雜漫漶爲事至以庚丙兩年之說肆然奏對其情叵測其態可惡及其承聞嚴敎之後乃敢草草胥命有若尋常罪過者然其眼無君父放恣無憚何至此極其不可諉之老昏而容貸也決矣臣等謂削黜罪人金致仁姑先施以中道付處之律宜矣批以兪彥鎬按律事昨日詢問後處分意在於仰導懿規不欲殺大臣不允金致仁付處之請老昏之中適添重病未免有此妄發爾等如是煩瀆反涉實其事之嫌昨啓依施雖出於尊國體整君網旣屬之老昏則更何必加律乎
정조 12년 · 강
命判府事金燿左議政李性源右議政蔡濟恭勿待命
정조 12년 · 목
政院以判府事金熤仍爲胥命啓敎以勿待命事遣史官傳諭又以左議政李性源右議政蔡濟恭仍爲胥命又使錄事來納命召啓敎以勿待命事遣史官傳諭仍傳命召○熤性源濟恭聯疏略曰臣等之有罪未勘今已四日矣泥首閤門而未家當被之律歸身司敗而連降勿胥之命窮阨悶迫求死不得噫島棘罪人兪彥鎬之伊日負犯凡有彝性者孰不欲卽地聲討而臣等熟視緘口不發一聲畢竟處分至煩詢問此臣等之罪也至若削黜罪人金致仁之筵席奏對節節無狀玉音方咽而言笑相雜本事莫重而庚丙敢引此豈可歸之以老昏恕之以老昏而止哉臣等徒懷駭憤終歸囁嚅此又臣等之罪也況於昨日聖敎之下亦不能抗辭力爭次第勘斷只不之三司以前則戲分也以後則溺職也臣等負此罪而一日未蒙勘則添一日之罪也二日未蒙勘則積二日之罪也不敢徒恃恩命遽歸私次相率齊籲伏乞亟降威罰以爲人臣不忠者之戒焉批以曰有君曰有國而卿等知臣分乎知民彝乎三日泯然自比無故忽自昨筵詢問有此引罪不誠之咎爲卿等惜之疏中所請觀於三司箚批予意可以知之廊廟不可一日無大臣卿等勿辭一依昨日以前安心視事仍命遣史官傳諭○政院以熤批旨之下轉益震凜更爲胥命啓敎以勿待命事遣吏官傳諭又以性源濟恭批旨之下轉益震凜更爲胥命而又使錄事來納命召啓敎以勿待命事遣史官傳諭仍傳命召又以熤仍爲胥命啓敎以勿待命事遣史官傳諭又以性源濟恭仍爲胥命又使錄事來納命召啓敎以勿待命事遣史官傳諭仍傳命召
정조 12년 · 강
持平朴載淳上疏賜批
정조 12년 · 목
疏略日兪彥鎬金致仁之各以當律處分事略陳於所懷尙未蒙允臣不勝抑鬱伏乞亟從三司之請宋載經事又有所駭惋者旣聞國有大事君有召命則渠宜不俟駕屨不願性命而乃敢托疾在家究厥所爲抑何心腸譴削之典不足以懲其罪臣謂宋載經施以島配之律斷不可已也批以宋載經事初則予猶訝之昨見其危遑之狀已知實故不允
정조 12년 · 강
壯勇營以本營哨官遷轉之次人報吏曹啓
정조 12년 · 목
該營啓言本營哨官訓鍊院遞付窠擬差之規纔已稟定而各軍門哨官又有實職遷轉之法久勤報兵曹邊將遷轉之次人如末仕例報吏曹矣本營哨官旣無久勤邊將遷轉之規吏批末仕一款以訓鍊窠備擬人請一邊移送吏曹允之
정조 12년 · 강
刑曹以內農圃員役等査事啓
정조 12년 · 목
該曹啓言擊鼓人內農圃庫直蔡德裕高三俊等處推問則以爲庫直牛直爲名者合三十二名而每年耕圃載運之牛馬喂養價自惠廳上下米合八百七十石而自本圃只給三百五十四石朔布之自戶曹上下者每朔九十疋而自本圃只給二十疋其外則盡爲員役輩所食而近來供上比前稍多進排物種每患不足而員役輩科外誅求日滋月增若不副求則必至生事多方貿得以充其慾東蠶室所在四十日耕圃田卽內侍府堂郞沈菁次劃給者而年年浦落所存不過二十日耕一年所收之菁根堇爲百餘金之物而渠等策應之數不下千金年前朝家軫念渠等買郊田出給不諸他民每年捧稅錢無一分出給盡爲下輩消融之資每於供上之日一馱菁根之上納員役之濫徵至十九馱之多西眞果供上時濫徵可知無以支保肆然擊鼓云矣內農圃書員李潝等處推問則喂養價米渠等一年所受果爲三百五十餘石木則二十疋而其餘則堂郞丘價員役料米朔布皆從此出所餘連爲留庫科外誅求事西眞果供上日都薛里躬自看品多有不合而退出者故渠等科外誅求似或增加而實無是事東蠶室所在田事其成川浦落一款固未詳知而此田外二十名庫直處各給十五日耕使之耕食供上與其他策應擔當擧行者未知爲幾年之久則到今以四十日耕所出策應樣稱冤者亦不成說郊田收稅事本圃藍田在於栗島而年久浦落故因本圃官員手本請得代土於城內外各處靑藍菘菜使之進上餘外則收稅五百餘兩爲官用之需菁根事進上時不無浮費之節而此非今斯今云德裕處更爲推問則以爲昨今兩年菁根遇歉所入之數自在所買之價倍簁雖斗米尺布若有加得則實爲多幸故有此擊鼓之擧云矣渠輩敢生希覬之計闕內更鼓無難犯打德裕三俊依下敎遠地充軍而待用刑令各該配所道臣嚴刑懲礪米木及稅錢分排料布與公用不無厚已薄民之嫌該圃官員所當請勘事在久遠不可一一追罪至於員役輩則誅求等諸條雖爲發明菁根濫捧已爲遲晚頭目書員庫直自臣曹考律勘處此後則科外濫捧之弊各別嚴禁之意請申飭該圃敎曰幺麼圃民不識法網敢打傅漏之鼓者無論曲直在所嚴懲雖有照律充軍之命而觀此所供諸條稱冤雖似猥越細究事勢亦不無一二其然之端卿則外臣雖不知內府事情最頑最惡不怕高不怕厚者農圃所謂下屬也名以供獻而各殿進排物種惟意作奸百計用詐梁藍之需沈菹之用必以無用不似者苟充成樣前後申飭不啻幾次而皆此輩所偸弄國有法農圃所屬大而限死刑推小而永勿復屬卽渠輩準備律今於特敎推問之下乃敢隱諱若此此而循例判下其弊將至闕供內圃下屬等待朝開坐更爲嚴問取招如前抵賴直爲施威期於得情以聞五條事件內草價及料米等公私用事流來謬例雖曰外各司所無之例旣無官府之體便同自前應行今雖不必奪此與彼所供之果如所用與否其踏印文蹟使之現納相準後論理稟處供上時濫懲事菁根之作弊事嚴飭內圃各別操切俾勿如前稱冤此後勤慢無時摘奸知或從他現發幷與次知中官難免其罪之意幷爲申飭而亦不必回此減削只禁其科外誅求事分付東蠶室田之每名加給十五日耕事果如書庫等所告則此亦民隱發遣本曹解事郞官摘奸後稟處至於以經費代土出給之新劃田土事結數旣多成册入啓其所擧行但當盡心於奉公有補於圃民而推此所供用不分明捧稅條用處使之一一指告以聞而當初給代也認爲用於公處不料奸狀之如此此一款反覆究問此田土稅之歸於鳥有不但渠輩之罪必是次知中使所爲早知若此則豈有許施於手本之理乎各別嚴査以聞圃民等事實之如此如彼姑舍是民習不可不嚴懲依前判下擧行而待出場發配瑣屑圃政豈必如是費辭判下而內府之事至登外庭其事則多不美其跡則亦有犯此亦貽笑之一端特從宮府一體之意仍付本曹査實以此知悉又啓言李潝等處更爲推問則靑藍歸之於多日進排之致沈菹牽之於科外濫徵雖有品劣之交雜不能退斥誠萬萬痛惡科外濫捧之書員文福麟等不能申飭之首書員潝等幷從重照勘治圃木則元無踏印文蹟故捧口招草價米考該圃之踏印件記詳細列錄如昨日所招別無異同論以事理則該圃之以此米木公私所用爲流來之謬規便成應行之事例則到今有難釐正而圃民稱冤無足爲怪若以折半分定半屬圃民半屬該圃則似爲均便至於加劃田稅亦出於我聖上軫恤民隱之至意而歲末六七百金錢數十石米皆歸堂郞員役之歲饌厚資三十二圃民所給不過爲二十四兩鳥得免稱冤該圃官員難免剝民厚已之罪竝指名現告拿問定罪東蠶室田發遣郞廳摘奸待入來請更爲稟處允之
정조 12년 · 강
命判府事金熤左議政李性源右議政蔡濟恭勿待命
정조 12년 · 목
政院啓言中樞府錄事來言判府事金熤短疏聯籲已犯冒昧深夜更瀆尙逭誅殛不忠不誠罪上添罪拚死更爲胥命云矣敎以勿待命事遣史官傳諭又啓言議政府錄事來言左議政李性源右議政蔡濟恭拚死更爲胥命仍納命召何以爲之敎以勿待命事遣史官傳諭仍傳命召又啓言禁衛營從事官來言今日本營巡邏日次而都提調李性源方在待命中不得發巡云何以爲之敎曰待命啓辭無入啓之事而豈可以待命啓辭乎該房承旨爲先從重推考大臣之連三次待命已是不常有之擧則至今在待命所豈不有傷事面乎前而囁嚅後而困聒大臣之待予誠可慨以此意從事官發牌傳諭金判府事右相一體知悉之意卿其傅之事亦爲傳諭又以性源濟恭更爲胥命啓敎曰俄因禁衛營發巡事啓辭已傳諭此啓辭何不往復後捧入乎當該承旨推考安心勿待命事更令史官傳諭仍傳命召又以熤更爲胥命啓敎以安心勿待命事遣史官傳諭
정조 12년 · 강
大司諫李洪載執義李濟萬司諫尹行履應敎韓用龜掌令沈與永朴鎤持平徐邁修朴載淳校理閔昌爀副校理徐配修正言尹悌東修撰申大尹副修撰李顯默李益運聯箚賜批
정조 12년 · 목
箚略曰臣等昨以兪彥鎬金致仁等事聯陳加律之請不惟不賜允兪必誅之罪欲以大臣而曲貸罔赦之辜歸之老昏而參恕臣等實不勝憂歎之至噫嘻痛矣兪彥鎬之今番罪惡已悉於前箚而況事關某年人鬼立判等語相臣承宣迭相通及渠雖有病固宜擔舁入來一味力抗已是兇悖而登筵詢問之下了無驚痛憤惋之意一言半辭未有仰對退而經宵晏若無故之人苟令平日眼知有君父心知有國法則犯分凌上至於此極耶伏願圍籬安置罪人兪彥鎬亟令修司按律處斷噫金致仁之所犯又何等窮凶絕悖也爲今日臣子而北面於殿下者若聞日前下詢之敎則固當崩心痛骨如不欲生而乃反聽之恬然規若尋常奏對之際笑言相雜至於庚丙兩年之對肆發無倫之口氣兩次胥命草草塞責無嚴放肆猶屬例語此不嚴討則君網隳矣民彝斁矣論以邦憲焉逭嚴誅而循例加律之請亦靳允許尙此偃息於江郊其可曰國有法乎老昏二字若在尋常罪過則猶可爲曲恕之端而今其釁負之關係顧何如而直歸於老昏而不施當施之律乎相率更籲不得請則不止亦願殿下亟從削黜罪人金致仁爲先付處之請焉批以首陳事亟停勿煩次陳事爾等之如是大有不可昨以反實其事反損國體有縷縷於爾等者重卜於幾年休退中爲其耆舊也伊日病狀卽亦目擊以老昏二字寬恕者不獨出於慰藉而已況老故用之以老罪之何異推而納諸此意自卽席已有言於大臣者矣○敎曰今番事是豈逐日迭陳殆作尋常討罪之謄傅故紙者耶日昨筵席詢問也處分也以重民彝物則之意不忍言而言不敢說而說者尊君網國體予猶不得更提況群下乎本事關係之莫重莫大果何如則自上豈或不能細究深思而使之中止乎以此以彼惟輕惟重自有斟量者存令三司知此箇事理更勿煩瀆事分付
정조 12년 · 강
命定配罪人洪秀輔等放送
정조 12년 · 목
因知中樞具允鈺肅單敎曰此重臣今旣收敍出肅罪名雖有輕重事端旣無彼此不可一敍一否以畿伯守令舡艙事定配竝分揀放送事分付
정조 12년 · 강
遞使曹參判朴祐源
정조 12년 · 목
敎曰政官待明朝牌招開政參判實病果難强云許遞參判參議前望單子入之○前望以洪秉纘李勉兢批下
정조 12년 · 강
命沙工孟益周査事卽爲決給
정조 12년 · 목
刑曹啓言沙工孟益周舡主梁廷華等發關捉來嚴問取招而以海營査案觀之益周之故敗遲晚明白無疑而都歸誣服舡主兄弟之名惶㥘錯告六百石穀物初不分載而大洋遇風致敗云者極爲巧惡十三沙格無一渰死穀物舡板俱無形跡渠何敢發明各別嚴囚待用刑嚴訊得情而舡主梁潤巳等無更問之端而益周招服之前不可徑先勘斷請竝依前保放以待結末敎以故敗與否在於分載虛實而參以事理決知非分載謂之容奸於未裝載之前與宮奴符同作奸云爾則猶可也大洋中分載於巳準裝之舡云不成說以此以彼不必許久滞囚往復度支參量事實卽爲決給保放人等先爲放送
정조 12년 · 강
有政吏曹參判洪秉纘參議李勉兢進
정조 12년 · 목
以吳載純爲吏曹判書趙瑍爲大司憲○因工判望筒命前判書具允鈺仍任
정조 12년 · 강
命衍慶寺有土免稅更査決給
정조 12년 · 목
京畿監司趙鼎鎭狀啓以爲因戶曹關辭嚴飭于豐德府使衍慶寺有土免稅一一打量則七結二十八負七束等處依數自在元無寸土見失之弊故僧徒等使之如前收稅打量成册輸送戶曹敎曰與內需司査實辭綠相左其委折更令該曹詳査決給
정조 13년 · 강
行內禁衛試射于春塘臺
정조 13년 · 목
敎曰一番內禁衛春秋試射卽復舊規弊後進之意而昨年以後未設爲三等聞渠輩元在鄕者尙今等待云故日子初以旬前出令特念期擸之意不憚煩勞今日臨試予意豈徒然哉然而射技不若前矢數不出此蓋久抛之致令兵判申飭勸課期有實效渠輩雖皆從事靺韓顧其地閥無非簪纓而以今日觀之鐵箭則助繩片箭則容奸至有兵判摘發請律之擧紀律姑捨是在渠輩廉恥能不愧赧赧容無地乎帳殿用情之發覺近所初有與其勘斷於目下莫若永久知戢之爲勝此後宣薦內禁衛試射奸情現發者雖於來頭除拜宣傳官之時正軸可否直置落科事載之本廳受敎去春等居首出身趙光纉去秋等居首出身成東一今春等居首額外出身李鍾三幷依定式加資閑良南志彧以忠壯之孫昨年等試射能以四中入格沒技外雖無賜第之例是年是人豈無濶狹之擧特爲直赴殿試○承旨洪仁浩啓言親臨試射事體至重而應射內禁衛片箭則或有容奸鐵箭則間用助繩事甚駭然常時不能檢飭之失不可無警請兵曹判書李文源推考禁軍別將任嵂從重推考從之○去戊申春等試射額外出身趙光鑚鐵箭騎蒭居首李鍾三枊葉箭居首秋等試射一番出身成東一柳葉箭片箭居首幷加資小布入格一番閑良南志彧四中直赴殿試其餘一番出身李東馝等三人各筒介一部額外出身柳成逵等三人各弓矢額外假將劉絢箭竹百箇賜給
정조 13년 · 강
諭左右相明日常參來會
정조 13년 · 목
敎曰常參退定一日爲便將攝且在前領相出仕之前故耳今則前領相已解任矣期日又不可進退卿等所愼如可强必須來會事使備郞傳于左右相去就使卽回告該房○敎曰朝參姑未爲之明日常參時各司久任郞廳以常參官一體參班○因輪對官望敎以受點人以常參官進參
정조 13년 · 강
飭北伯及御史賑邑民情詳細狀聞
정조 13년 · 목
敎曰歲己改矣目下民情比去冬何如內帑賑資用於餞迎之際始賑於賙救列邑各爲幾次捧糴果準量停之數而開倉後還分亦無穀物未精之歎乎各從所見詳細狀聞以紓宵旰之憂事令廟堂行會北伯及御史處○敎曰自有船粟運北之命念及嶺民何嘗一日弛心況今發運吉日在卽而春寒尙峭海程夐遠利涉之喜爲嶺民憧憧企企發運以後各其邑境內穩過形止令各該道臣續卽狀聞回泊時則以道內境內無事過去形止亦令狀聞事令廟堂三懸鈴行會嶺南伯處
정조 13년 · 강
命海西及統營春操特爲停止
정조 13년 · 목
備局啓言取見忠淸監司洪檍春操請停狀啓則以爲戎務雖重民事宜念今春水陸操及安興雙樹城操各鎭營將巡點等事特許停止使各其官門聚點請令廟堂稟旨分付矣旣有明年春操不當停之敎詰戎重務不容一向曠廢水陸操及安興雙樹城操使之擧行各鎭營將巡點則姑令停止之意請分付敎曰詰戎爲重久曠不可民隱非不念也春操之欲行蓋出於用大臣將臣確論也今見狀辭陳瘼如許況春操設行溯計三十年無過數次皆在屢豐之餘云到此銷刻之嫌不可顧也依狀請停操各其邑操點拔例申飭俾有實效事分付湖西如此則兩南事勢亦未可遙度卽自本司措辭關問兩道道臣處參量民勢與民情從所見論理狀聞苟有可爲之力決不可一例請停竝以此意申飭行會○統制使李漢豊狀啓今年春操依定式設行請令廟堂稟旨分付敎曰水操異於陸操至於本道沿邑方有舡粟之擧詰戎雖重此時役民實涉重難亦爲停正嚴飭各該邑鎭軍伍則著意點閱舟楫則實心修葺擧行勤慢卿其多歧摘奸最慢者狀聞論罪亦當觀勢發遣文備郞或繡衣按廉此意一體嚴飭
정조 13년 · 강
遞刑曹判書鄭昌順
정조 13년 · 목
政院啓言刑曹郞廳來言擊錚人等所當三日內捧供而判書鄭昌順藥院進次堂例不得擧行云何以爲之乎敎以令次堂擧行判堂兼帶藥院之任自在當遞之科許遞政官牌招開政擇差待下批牌招察任
정조 13년 · 강
有政吏曹參議李洪載進
정조 13년 · 목
以成德雨爲應敎沈頤之爲刑曹判書
정조 13년 · 강
北伯李崇祜以南關賑邑歲前賙救歲時別賑饑口穀數馳聞
정조 13년 · 목
該監司狀啓以爲南關設賑各邑歲前救急後饑口穀數開坐于後而北關各邑道里絕遠姑未報來待其齊到鱗次啓聞計科○端川府戊申十一月三巡十二月二巡合饑口六千二百五十七耳麥三百二十三石十斗四升牟九十七石六升田米三石四斗四升零鹽三斗一升零太二石十三斗九升利城縣戊申十一月三巡十二月二巡合饑口二千八百九十六耳麥一百四十四石八斗四升稷五十七石六斗太十三石三斗七升零田米六斗七升零北靑府戊申十一月三巡十二月三巡合饑口三千六百三十一稷三百九石五斗一升造米十三斗一升零田米二石十二斗太一石十三斗八升零醬六斗五升零藿二同三十一注之二立洪原縣戊申十一月一巡十二月三巡合饑口一千九百七十二耳麥七十七石十四斗六升稷二十一石七斗八升太十九石九斗零年三石九斗田米三斗九升零鹽二升零咸興府戊申十一月一巡十二月二巡合饑口一千二百四十稷五十六石十二斗五升太二十石四斗零田米七斗零鹽四升零定平縣戊申十一月一巡十二月三巡合饑口六百八十七耳麥五十五石田米二斗六升零太二斗六升零鹽一升零永興府戊申十一月一巡十二月二巡合饑口二千六百七十四耳麥二百二十二石九升造米七斗三升零鹽七升零田米四斗三升零太十一斗七升零高原郡戊申十一月一巡十二月二巡合饑口一千二百五十五稷四十七石八斗八升耳麥二十八石十二斗九升太十石四斗六升零田米六斗一升零鹽四升零文川郡戊申十一月一巡十二月二巡合饑口一千一百六稷五十五石十一斗一升造米六石七斗太五石三斗零耳麥五斗田米四斗四升零鹽二升零德源府戊申十一月一巡十二月二巡合饑口一百七十六稷六石七斗八升太二石一斗三升零耳麥一石一斗七升造米六升零安邊府戊申十一月一巡十二月二巡合飢口一千五百四十二稷四十五石十一斗太二十八石一斗四升零耳麥二十一石九斗一升造米十斗三升零鹽六升零都已上飢口二萬三千四百三十六各穀一千七百六石十一斗五升零鹽六斗二升零醬六斗五升零藿二同三十一注之二立又狀啓南關所劃錢一千一十兩綿布五十疋胡椒十五斗貿得田造米四百石零小豆一石零臣於去十二月二十七日聚會咸興十二社飢民於客舍殿庭依賑式男壯田米五升女壯四升老弱三升分給仍爲宣布德意其外二十社令判官兪漢敦中軍朴孝晉親禆四人排日分往逐社遍給連接端川等各邑所報則幷於同月二十七日爲始一如臣營知委擧行南各邑所分口數穀數開坐于後北各邑路遠姑未報來待報來狀聞計科○端川府別賑饑口二千八百九十五合田米七十四石二斗四升○飯造米十一石四斗一升零藿五同四十注之醬一石五斗二升利城縣別賑饑口九百八十八合田米二十六石一斗○飯造米三石十三斗八升零藿一同四十八注之醬六斗八升北靑府別賑饑口一千三百十六合田米三十八石五斗二升○飯造米四石二斗九升零藿五同十三注之醬十三斗洪原縣別賑饑口一千四百八十一合田米四十石十一斗八升○飯造米四石一斗一升零藿二同四十八注之醬七斗四升咸興府別賑饑口八百一合田米二十一石二斗六升○飯造米三石五升零藿一同三十注之醬八斗定平縣別賑饑口五百六十二合田米十五石十四斗四升○飯造米二石三斗七升零藿一同六注之醬五斗六升永興府別賑饑口一千九百三十合田米五十四石七斗一升○飯造米五石六斗七升零藿三同四十二注之醬一石四斗三升高原郡別賑饑口一千二十八合田米二十八石一斗七升○飯造米二石一斗六升零小豆十斗二升藿二同十三注之醬五斗一升文川郡別賑饑口七百八十四合田米二十一石十二斗三升○飯造米二石七斗四升零藿二同醬四斗六升德源府別賑饑口三百四十二合田米九石四斗六升○飯造米一石小豆三斗四升零藿一同醬三斗四升安邊府別賑饑口一千合田米二十七石五斗七升○飯造米三石小豆十三斗六升零藿二同醬五斗六升都已上別賑饑口一萬三千一百二十七田米三百五十七石八斗八升飯造米四十二石十二斗二升零小豆一石十二斗三升醬六石九斗藿二十九同四十注之○敎曰觀此北伯開賑狀啓北關各邑待報來鱗次啓聞爲辭而北關則必有繡狀卿則不必每每疊陳待北關畢賑只以形止及都數開錄登聞事回諭又敎曰才以北道民事有令廟堂關問之命矣夜見道啓歲時別賑歲前救急其他條列纖悉詳備無異於臨視可謂不負委寄之責極可嘉也況以內下賑資別賑之外更饋於除夕前日道伯事尤得體始初設施已如是其仔詳來頭救活庶保無慮無以此褒諭爲一分放心之端益加慥慥克活南北關七十萬生靈則可紓宵旰憂勤之念須加愓念事回諭今當歲初元賑必已始之守令誠否自可別歧按査另行黜陟卿其以關以面申申警飭年前因守令自備之太夥多富民願納之勒徵出飭諭諄複今年本道亦不可不留意於撙抑之節竝須知悉入冬以後輪痛者無邑無之云頷顑之餘又遘疫癘塡壑之患推可知也昨夏以治療之式頒示京外亦勿以頒式稍久泛忽事一體回諭北伯處北關距南關雖曰稍間銜命以後未見一狀一啓之分曉者竝與前例條聞輒讓道伯遲鈍之病到處若此此不但萬萬未妥觀於尋常文簿擧行之稽忽可驗營賑凡事未必一一及時北關御史鄭大容從重推考此後使之猛惕事令廟堂關飭
정조 13년 · 강
判府事金熤上箚賜批
정조 13년 · 목
箚略曰臣之素患肥氣之疾近添血痢之症而不敢言病强策供仕且有月矣日昨陪班歸路中寒忒重疾勢暴緊常參有命而末之自力虧分闕禮罪實難貰伏乞亟降威譴批以美痾似因積瘁深用悶念未簉常參豈足爲引卿須安心善攝仍命遣史官傳諭遣御醫看病
정조 13년 · 강
副司直尹塾上疏賜批
정조 13년 · 목
疏略曰臣命送崎嶇長子元錫蚤夭無子次子玄錫亦無子女今臣賤疾日漸危急欲定養孫於未暝之前而臣家累世孤孑無一袒免之親方此求得於遠族而幼學尹恒鎭有三子長則進士永儀次則前佐郞永僖又其次則幼學永偉也其長子則初不可論而永僖永偉中臣屢度哀乞而怛鎭終不回意若非自朝家處分則萬無回心繼後之望伏乞兩人中特爲定名立後於臣之長子元鍚俾臣家將絕之宗復有主祀之人批以卿之情理甚可矜悶許令該曹指一回啓
정조 13년 · 강
知事李命植疏請休致賜批
정조 13년 · 목
疏略曰數年以來遭罹罔測殘喘危蹤復豈有從宦之望而祗緣位廁卿宰進退莫由於私義恩深河海隕結已矢於微忱痛癢之切而有不敢言詆辱之至而或未暇恤容容黜黜亦已多矣式至于今犬馬之齒卽禮絰致事之年也於是乎臣可得以言私而陳情乎臣立朝通籍幾四十年風波之所盪而虛舟自在寵辱之若驚而崇秩遽致而因循未決遲徊不去特以未老得閑猶係格外之私而然耳及玆年紀已邁禮防可據而若復冒進冥行不思變動則將致笑罵從他尤悔轉生且夫人臣之所藉以事君者不出乎入而對揚嘉謨出而宣布四體而臣則疾病如右情地如右雖在强壯之時尙難陳力而就列況於衰朽之年詎忍冒羞而彈冠博得四方之誚責十手之嗤點哉區區一念惟願謝却簪紱退修初服伏乞許臣休致之請批以卿之筋力强旺何言謝事勿辭俟間肅命
정조 13년 · 강
刑曹判書沈頤之疏辭新資及職名賜批
정조 13년 · 목
批以司寇之任在卿箕裘勿辭行公
정조 13년 · 강
命鐵山幼學金賮澍給復江界官婢瀟湘梅旌閭
정조 13년 · 목
平安監司金履素狀啓以爲諸道訪問實行之卓異者歲首修啓已有定式各邑次第報來故十分精抄孝烈各一人後䤸馳啓鐵山幼學金賮澍其父六年沈病衣不解帶焚香祝天願以身代嘗糞甘苦至瘳乃已及其父死攀號氣絕幾至喪命江界官婢瀟湘梅士人田夏鍚妾也身爲賤妓終始一夫而夫死翌日自縊以從敎以鐵山金賮澍實蹟旣如此何待回啓先施給復之典江界官婢瀟湘梅以賤妓事一夫夫死從死似此烈節前所罕聞況居是絕塞有此特行尤宜有拔例褒奬之擧特爲旌閭事回諭
정조 13년 · 강
命海州牧殺獄罪人趙命得訊推得情
정조 13년 · 목
刑曹以黃海監司海州牧殺獄罪人趙命得査啓回啓以爲今此更査之命實出於求生必死之德意而諸囚供招與前一般全女鳴冤自歸誣罔當初鄭京文之致命專由於趙命得之縳打而縳之者命得勸其縛者彥星打之者命得勸其打者彥星也目見孀女淫奔之行爲其媤叔及同氣之親者逢此光景縛之打之惟意所欲先犯下手當爲元犯而全女以爲夫圖生之心粧出杵打之說欲移元犯於已死之吳女究厥情狀明若觀火趙命得依臣曹月前回啓待用刑訊推得情李彦星依本律勘配而嗾囑女人欺誣天聽之罪令配所官待用刑嚴杖懲勵之意請分付從之敎以若嫂若妹之失行如許則羞極憤極之意下手在常理雖似無怪縛之打之至於致死區別償命焉可已乎況諸招各證旣歸於命得原情二字非可遽議令道伯姑先各別訊推期於輸情
정조 13년 · 강
命鏡城府渰死民人還上身布蕩減
정조 13년 · 목
該監司李崇祜以道內各邑渰死入名囕死二名燒死一名凍死一名恤典分等題給馳聞敎以鏡城民八名渰死極爲矜惻當者生前如有還上身布一幷蕩減事回諭
정조 13년 · 강
以朴天衡爲承旨李太亨洪義浩爲校理李遇濟李宗爕爲副校理徐配修爲修撰安策金啓洛爲副修撰前望也
정조 13년 · 강
以李顯道金鎔爲持平李聖輪韓啓玉爲正言前望也
정조 13년 · 강
御熙政堂行常參及賓對
정조 13년 · 목
是日賓筵命臺臣進前顯道前奏曰臣直中遽承除命卽爲登筵果無可達之事矣承旨洪仁浩啓言臺臣進前所當卽爲傳啓而乃以無所懷仰奏不可無警請推考從之○顯道傳啓幷批以不允申愷事批以又何必爭執斯速停啓寧鎭事批以不足責如渠賤微之類豈可設鞫亦豈可經歲爭執斯速停啓至韓采事物故停啓敎曰前啓已盡奏乎顯道曰盡奏矣仁浩曰憲啓下段有朴春源田文顯事矣敎曰臺臣旣以盡奏爲對此二啓則便是已停啓矣顯道避嫌敎以勿辭亦勿退待性源曰未及奏達便歸停啓況其所奏近於分疏極爲未安矣○敎曰臺啓之旣允旋寢不無一二已行之例而未知事面之何如卿等陳之性源曰旣允旋寢則終似欠誠矣敎曰不如此則以今俗習終無可以究竟之期矣此豈非可悶者乎濟恭曰臺啓雖重若是無甚關係者而可以奉承則臺諫之將順臣未知其不可矣敎曰如申愷寧鎭等事何足至今連啓乎顯道曰臣倉卒登筵未知本事之如何明日則雖可停啓今日則決不敢遽停此啓矣敎曰然則明日停啓好矣○顯道又爲避嫌仁浩曰以一事再避有違格例矣○性源啓言持平李顯道雖緣生疏之致非傳啓非所懷而奏對之際大損臺體請罷職從之
정조 13년 · 목
命玉堂進前校理李太亨副修撰金啓洛進前修撰閔昌爀追後進伏太亨以金致仁事將欲奏達敎曰今則事旣安帖之後玉堂又何可如此乎此玉堂遞差啓洛又欲繼陳敎曰此玉堂亦爲遞差又敎曰一玉堂則初不齊進似有參差之意見矣同入於現告與否問之可也仁浩承命問於昌爀昌爀曰必欲同入於現告中矣敎曰進前時或進或否必有自外商量者矣今願同入現告中無或近於不誠耶
정조 13년 · 강
有政吏曹判書李▣參議李洪載進
정조 13년 · 목
敎曰詞訟開坐旣命自今日如例擧行從二品亦有新資人左右尹中時帶總管及有實病人幷許遞○以申大升爲大司憲權裕爲執義趙星逵宋景煥爲掌令尹羽烈爲校理徐美修爲修撰沈興永爲副修撰權▣爲左尹兪恒柱爲知義禁幷新資也故校理朴在源贈副提學
정조 13년 · 강
永禧殿儲慶宮毓祥宮延祐宮宣禧宮歲首展謁命以十三日爲之
정조 13년 · 목
禮曹以永禧殿春展謁日子推擇以稟有是命○兵曹啓言再明日動駕時步軍幾哨馬兵幾哨磨鍊而何營隨駕何營留陣乎敎以訓局步軍十五哨馬軍三哨爲先後廂禁軍五番隨駕禁御兩營留陣其餘留營幷置之
정조 13년 · 강
疏放金吾時囚及被謫人等
정조 13년 · 목
因義禁府都囚徒敎曰保放罪人鄭信達令刑判與閔敬顯文案持去就議左右相仍令刑曹草記李東馨與李運彬無異俄筵亦有酬酢聞有九十老母何必還發乎定配分揀以奪告身放送又因侍從以上定配別單敎曰羅忠佐事其用意可知至於金載翼治聲頗聞聞其事實亦可謂容有可恕兩人罪名幷蕩滌李應爀事罰已行矣放送李家煥事不過循襲謬例具世勣事亦與不法有異幷放送餘則仍配
정조 13년 · 강
命嶺南運穀舡格身軍布特爲蕩減加給糧米
정조 13년 · 목
敎曰昨以嶺南舡運事有關問之命而許多舡格之遠涉滄溟在所當恤如有身軍布特爲蕩減原給糧米外特爲加給以示朝家軫念之意事三懸鈴卽爲行會
정조 13년 · 강
命晉州牧被燒民家拔例顧助
정조 13년 · 목
慶尙監司金光默以晉州牧民家四十三戶失火被燒啓敎曰被燒民戶至於此多聞甚矜惻原恤典外拔例顧助期於奠接事令廟堂行會該道
정조 13년 · 강
承旨洪仁浩李書九聯疏賜批
정조 13년 · 목
疏略曰昨日判府事金熤箚子批下後臣等愚迷昏錯未及正書傳諭以至經宿始傳之境大臣箚批事體何等至重而有此無前做錯此非尋常溺職之比不敢晏然在職聯章首實徑出禁扄伏乞亟命鐫削以安私分批以昨午帳殿見金判府箚本卽下批答則至今朝始傳云者豈可成說乎然左副則以軍士房畢試後筵退已至日暮右副則入院屬耳且自試所先退在晚後俱有可恕之端然則罪在守廳注書爾等勿辭察職當該注書令該府拿問嚴處○敎曰當該政院吏隸出付攸司嚴科懲罪
정조 13년 · 강
副修撰安策疏陳母病乞遞賜例批
정조 13년 · 목
義禁府啓言閤門外擊錚人前佐郞尹永僖原情以爲矣身伏聞行司直尹塾以其長子立後事陳疏幷擧矣身兄弟名以請之心骨驚沸卽欲溘然冒死哀籲蓋矣身與彼重臣以寸數論則爲二十八寸十五代祖承禮有子長曰珪第三曰璠矣身珪之裔也彼重臣璠之裔也然則重身之於矣身非大宗也非小宗也無所重而禮豈有爲人後者乎彼重臣有次子玄錫將來之生子理所必然不可以嫡妾俱無子者論也又況兄亡弟及宋之程叔子猶且行之彼重臣乃捨其年少之子而欲爲內外俱夭之兒而立後者尤萬萬妄悖且於月前遣其子玄錫於其近族宗彥家求其從孫受其快諾則今又構上一疏有曰屢次哀乞終不回聽云云矣身父恒鎭與彼重臣雖曰同姓罕相往來又況今在長湍所謂哀乞者未知哀乞於何處乎其上而欺罔下而抑勒者苟非喪性悖倫之人豈忍如是矣身遭此罔測之變至有閣門外擊錚之擧猥濫之罪萬死猶輕云矣觀此供辭係是繼後事令該曹稟處而鳴冤雖急莫重閤外肆然擊錚請照律勘處敎曰觀此爰辭與疏語不無矛盾無怪其鳴冤許令該曹決處凡時囚置對也捧供啓目初請議處之命然後始呈議處啓目下依允之批然後乃呈照律啓目而今番則反是捧供啓目忽地措語已非格式又請稟處又請勘律大失議讞之體卿等爲先從重推考
정조 13년 · 강
命刑曹時囚皆令不多日內決折
정조 13년 · 목
因該曹都囚徒吳孫興等三十五名敎以仍推李億等八名敎以斯速決處金應禹敎以待開坐嚴刑捧遲晚依律勘斷閔敬顯敎以已下敎就議後待判下擧行崔重敎奴喆伊敎以待畢捧營穀而萬一遲滯其上典拿致王府嚴刑重繩以此嚴飭丁若鎬敎以決非常性人黑山島爲奴各別牢囚萬一疏忽鎭將難免其罪嚴飭道伯又敎曰以上仍推未完決未錄啓之類皆令不多日內決折其中可以傅生者論理稟處○因該曹待用刑之類開錄別單敎曰幷依大臣議施行外方待用刑之類自本曹如難考出則三懸鈴行會使各後錄狀聞本曹錄啓文書亦有下敎者自今日三堂開坐可以啓稟者可以直決者卽爲擧行此判堂先卿亦於審理等錄囚時筵稟後有留宿本曹待畢擧行退去之例今亦依此爲之事使之知悉
정조 13년 · 강
命禁衛營哨官柳載河決棍懲勵
정조 13년 · 목
該營啓言本營哨官柳載河昨日殿座時以額外禁軍續仕事肆然伏地渠以幺麼哨官敢生駭妄之計有此猥濫之擧萬萬驚惶爲先汰去敎曰何薦額外何不續仕乎承傳亦何不收用云乎令兵判査實渠之猥濫之罪亦不可無飭令別將決棍懲勵
정조 13년 · 강
刑曹以擊錚人等原情回啓
정조 13년 · 목
該曹啓言天安幼學尹守光原情以爲渠之同里人金思正行事悖戾盜奪農牛爲淸州譏捕所捉以其誣招至有査問雖得白脫欲雪一恥而勢無奈何昨年十月廣州譏捕四五人乘夜突入結縛渠母無數亂打萬無痛雪之望敢生萬死之計云矣觀此所供語無倫脊殆同狂譫設如其言呈訴營邑何所不可而乃敢以荒雜之說無難瀆擾請原情勿施參酌懲礪敎以此非草記之事此草記勿施自外決放又啓言西部良女李召史原情以爲渠之舅父車閏福昨年秋持舡隻往忠淸道木川邑守禦廳米五十石糧餉廳米四十石訓鍊都監米十一石載來到海洋致敗穀物盡數漂失故到水原府致敗緣由立旨成出矣自木川邑捉囚渠夫又自糧餉廳囚渠舅父經年不放特垂放釋之典云矣此事雖係四件國穀臭載沙格囚訊三年刻期徵捧昭載通編中則不可以其稱冤有所闊狹請原情勿施嚴飭放送允之又啓言龍仁幼學丁啓祥原情以爲黃州鳩島坪庄土卽渠十代祖贊成贈諡忠靖公應斗立案起墾者也渠之高祖以後流落嶺表間絕往來者略有年數而渠曾祖志寅欲爲收稅則庄民輩忽生橫執之計故起訟於載寧官捷訟而庄民金瑞慶潛出京兆假立案稱以得決每當收稅之秋終始抵賴故丙午春渠家移訟松禾官又爲得決而瑞慶敢以四件外事誣罔天聽本道査啓至有渠父若愚枷囚待用刑勘律之境田土之得失置而勿論使渠父生還故土云矣玆事因瑞慶上言臣曹以溯考來歷決給事行會本道矣道臣旣以田土黃民處永爲決給丁哥健訟之習照法懲礪之意具由啓聞則丁哥訟罪不暇而張皇爲說憑籍暴父之冤潛售訟田之習誠極痛駭請原情勿施啓祥自臣曹考律勘處允之又啓言西部良人盧啓喆原情以爲其父克柱居在江上爲韓聖淵之差人全羅道順天稅穀年年載運矣癸卯年依前裝載納于廣興倉而其爲無面將至百餘石嚴囚聖淵督責徵納之際聖淵庾死則徵出無路捉囚其父克柱盡賣家庄依數備納則竟至定配於密陽府今爲五年乞蒙放釋之典云矣所供如此請上裁敎以議處又啓言利川幼學崔孝弼原情以爲渠世居於本縣養藪圖局不意本縣兩班金源長當其母喪勒定葬地於渠家舍之址符同摘奸鄕所構成罪案牢囚縣獄毀撤家舍肆然入葬卽爲掘移乞蒙天恩云矣請上裁敎以令京兆議處又啓言西部幼學李顗原情以爲渠以山訟事上年九月上言以詳査公決之意判下而道臣屢次嚴關於山在官使之捉待則訟隻尹玄錫一向牢拒慢不應訟渠三報京兆而京兆威令亦不得行玄錫又葬其亡嫂前用之塚未掘新祔之計莫禁乞命有司嚴禁玄錫亡嫂祔葬之計云矣請上裁敎以令京兆議處又啓言因盧啓喆擊錚原情議處事有命矣啓喆之父克柱以韓聖淵之差人橫罹罪辜則其時法司之議律何至於流配乎請原情勿施其猥濫之罪考律勘治允之
정조 13년 · 강
行晝講于熙政堂知事徐有隣特進官李秉鼎承旨韓晚裕玉堂李遇濟宗臣西淸君煋武臣白東俊持平金鎔正言韓啓玉
정조 13년 · 목
講中庸○承旨韓晚裕啓言今日晝講宗臣尙不來待以致歲初法講不得備員請當該宗臣從重推考從之○命三司諸臣進前持平金鎔等傳(刀削)啓煥億事予曰三司合啓旣有德相之鐵案煥億加刑啓辭之有無別無關緊況所請不過加刑者乎付之本道加刑亦無不可依啓啓福榮事予曰其亟停之福榮果何罪而至於經歲爭執乎鎔等曰臣雖未能詳知本事之如何而關係甚重豈可停之予曰旣不知本事其須停之鎔等請遞予曰傳啓方張勿辭亦勿退待啓廷楫事敎以不允鎔請遞予曰顚錯多端旣多寬恕一向勿辭亦所不可依啓副校理李遇濟等請罷臺臣職予曰生疏所政不允仁浩請推諸玉堂命勿推正言韓啓玉啓宋迪中事予曰此則尤無關係其亟停之啓玉對以不敢遽停予曰前此數啓旣已停之何獨於此啓待難乎啓玉請遞命勿辭亦勿退待啓申愷事予曰乍從旋寢近於欠誠昨筵亦以此雖有下敎此叚一聞輒蹙眉姑先依啓啓寧鎭事予曰此啓亦何必爭執其亟停之啓玉請遞命勿辭亦勿退待
정조 13년 · 강
召見全羅左水使李健秀于誠正閣
정조 13년 · 목
辭陛故也○敎曰未下直守令皆令一兩日內辭朝
정조 13년 · 강
飭諸道㛰葬顧助
정조 13년 · 목
因原春監司李度默婚葬顧助數爻啓本敎以過婚過葬之類自官顧助前此申飭每歸文具年前另須新式收合當年內顧助數爻使之狀聞者寬限之中兼責實效而日前見圻伯狀本不無對揚之效而至於本道以無乎報來多至九邑九邑地方人人富實戶戶饒足皆果婚能以時葬不愆期而然乎推以事理寧有是也然則朝令之下慢忽可知似此不畏朝令之守宰將焉用哉事當一一重勘而守令輩或不無嫌其自衒仍以掩匿之弊更令道伯逐邑査實眞不擧行匿不枚報者區別狀聞事令該曹論理行會未登聞諸道待狀本來到依此例關問事亦令該曹知悉
정조 13년 · 강
守禦使金鍾秀上疏賜批
정조 13년 · 목
疏略曰伏以臣之而年濡滯城闉豈不自知其郞當而猶不敢告歸者蓋有以也前後筵席畢瀝肝血而踪地之危孑畏約理必無幸在臣猶屬餘事臣母今年九十有三矣旣無兄弟子姪一飮食一運動勸誘夾持臣外無人一向貧戀遲徊不去則是豈有人理者哉臣母宿病日來頓添臣念及旅托之非家鄕則心神飛越若不能頃刻按住伏乞亟解臣將任仍許歸養臣於治疏之際伏覩常參時擧條大臣以客臘違召事請譴而未蒙允矣臣於是骨驚體粟覓死不得玆事始末庶蒙天日之俯燭臣何敢措一辭哉元正法殿大臣聲罪事面已自嚴重況以玆事操臣其罪何所不至噫臣之倖生亦云多矣臣內午疏中語何莫非我聖上燭幽之明好生之德也曲貸王章縱荷聖慈此其勢必不但已不待智者而後知之倘蒙早賜勘斷以謝泉論則尙或爲聖上終始保全之一道也批以如傷若保旣生之又生之卿何曰倖生大臣請罪出於官箴卿亦當如是看得罪名不過譴罷此而深引至曰骨驚體粟過矣過矣卿㥘耶卿須休憲至於辭官事不須多言老人善養之節京第十倍勝於荒郊在初上來旣有所以矧在于今敢發歸之一字乎日前筵席已有面敎知其指擬然或斷斷是無人心無臣分卿其自擇之所請不允安心行公
정조 13년 · 강
召見禮曹判書沈豐之于重熙堂
정조 13년 · 강
命楸子島島配罪人兪岳柱量移牙山郡
정조 13년 · 목
岳柱量移命下之後該府以順天定配所故有是命
정조 13년 · 강
放錦山郡定配罪人朴仁榮
정조 13년 · 목
義禁府啓言罪人李東植朴仁禁金錫福金胤張李炡一柳瑞文崔泰嶸劉德基等竝依擧條蕩滌長鬐縣定配罪人柳煥輔昆陽郡遠配罪人李迪等仍配而拿覈亦爲蕩滌仁榮以他罪徒二年半定配於錦山郡以濫杖事更爲拿來後罪今雖蕩滌前配姑未準限請還發配所允之敎以朴仁榮不過徒年限滿不遠放又以中部奉事鄭在中拿處傳旨啓敎以由於本家不卽枚報之致分揀又以宣惠郎廳朴宗珪拿處傳旨啓敎以分揀
정조 13년 · 강
以具庠爲吏曹參判金載瓉爲都承旨李益洙李聖輪爲持平前望也
정조 13년 · 목
庠違召敎曰豈可曰宿趼豈但曰拔例以酬報之義夷險一聽可也一違尙可自再違便非叩謝之意以此知悉仍出再牌斯速肅命
정조 13년 · 강
同義禁兪恒柱右尹權▣竝疏辭新資賜批
정조 13년 · 목
恒柱疏批以特簡非爲卿也卿其勿辭行公▣疏批以特簡豈私卿也卿其勿辭行公
정조 13년 · 강
慶尙監司金光默陳疏辭職賜例
정조 13년 · 목
疏略曰乃者狀本之荐續還下責敎嚴重誨諭諄複惶恐震懍覓死不得噫遣辭之全欠別白行査之大失綜核罔非臣闇劣不事事之致自顧負犯嶺海猶輕終非薄警所可了塞臣卽當疾聲哀籲思所自處而査事判下之前分有所不敢縮伏俟勘迄至于今情勢輔蹙恇怯益甚一日在職便墜一日之職今又瓜期不遠伏乞亟罷臣職仍治臣前後溺職之罪批以瓜已熟矣所請依施○敎曰此時本道方有舡粟之擧雖在已裝發之後未交龜之舊伯豈可專心致察前此已有廟堂薦似姑置之望嶺伯之代今日政擇差待下批不多日內辭朝
정조 13년 · 목
以柳匡國爲獻納宋民載爲校理李殷模爲修撰鄭福煥爲副修撰李羲觀爲正言羲觀新通閔鍾顯爲左尹鄭東浚爲慶尙監司宣惠郞廳朴宗珪司宰僉正朴英秀相換
정조 13년 · 강
詣永禧殿儲慶宮毓祥宮延祐宮宣禧宮懿昭廟展拜
정조 13년 · 목
具翼善冠袞龍袍乘輿出協陽門降輿乘輦都承旨金載瓉啓言出宮時中嚴啓下之後誤打三嚴當該禁漏官請令攸司從重科治從之出敦化門引見判府事徐命善于祗迎所至永禧殿洞口降輦乘輿入齋室改具冕服詣版位行展拜禮入殿內奉審訖還入齋室命汰押班監察東西班行禮時不卽整齊故也敎曰欲令習知吏事且念多年勞楚適因見窠使之擬入揆以道理宜卽聞命踢蹶而辭朝命下無端不爲入來致煩飭敎義城薄耶更思之初手大邑難期恢刃前此再遭行遣亦必慣於土俗義城縣監尹行任與稷山縣監相換仍令除朝辭赴任又敎曰宣傳官未差之代口傳差出兵曹判書李文源啓言今日動駕時侍衛當備員而五衛將入直與受由未肅拜外無端不參至於三人之多請先罷後拿從之改具翼善冠袞龍袍乘輿出門乘輦訓局哨官陣上牽馬命決棍汰去旗牌官亦令決棍訓將徐有大記過詣儲慶宮降輦乘輿入齋室仍詣宮內行展拜訖還出宮門降輿乘輦引見領敦寧洪樂性于祗迎所詣毓祥宮降輦乘輿入齋室仍詣宮內行展拜復詣奉安閣行禮仍爲奉審訖詣延祐宮展拜命百官行禮置之仍命百官先詣彰義宮門內祗迎蓋門外路狹故也敎曰詣宣禧宮時嚴鼓節次置之以諸司預備擧行乘輿出毓祥宮至宣禧宮行禮召見別雲劍鄭民始于齋室乘輿出宮門降輿乘輦至彰義宮詣御眞奉安藏譜閣展拜奉審仍詣懿昭廟展拜訖出廟門乘輿至宮門前降輿乘輦還至敦化門外命訓將徐有大拿入敎以日前社稷動駕時人馬騈闐輦輿不得回旋者已萬萬駭然伊後動駕又不惕念擧行始令越俸今日出宮時初無雨具之令而多有雨具者甚至本局哨官陣上牽馬礙逼輦路之境身爲大將若知國綱師律焉敢乃爾特以三令五申之意必待罪至三犯然後有此處分且元戎體重故也今姑參恕後勿更犯之意分付拿出更爲傳授命召還入敦化門至協陽門降輦乘輿還內
정조 13년 · 강
以鄭景祚爲沃溝縣監口傳也
정조 13년 · 강
命京畿兩西春操便否更爲論稟
정조 13년 · 목
備邊司啓言守禦使金鍾秀總戎使趙心泰開城留守李致中江華留守尹承烈永宗前防禦使金魯成平安兵使趙圭鎭黃海兵使孫相龍咸鏡監司李崇祜狀啓以爲今春習操巡歷各鎭營將巡點及獨鎭部鍊等事幷請令廟堂稟旨分付矣京畿兩西昨年年事不至失稔則詰戎重政決不可許久曠廢今春水陸操竝令依例設行營將巡點不必疊行使之停止至於上關則習操聚點旣皆停止部鍊一款亦非可論請一體停止允之敎以京畿及兩西年事雖曰免歉兩西又遜於京畿雖以京畿言之春操異於秋操見今春寒尙峭去冬綿貴之餘多日客地薄着呵凍能無慮乎卿等與將臣執藝之論有異參量戎政民勢更爲論理分晣草記可也
정조 13년 · 강
命敗舡沙工孟益周待準捧定配
정조 13년 · 목
刑曹啓言罪人孟益周處更推則以爲海營推問時不勝施威之嚴酷果爲誣服故敗一款千萬曖昧云矣故敗之罪渠旣自服於海營到今一反前招終始抵賴尤極痛惡穀物則舡主梁潤已旣已折半備納其餘則督捧於益周處請故敗情節更加嚴刑期於得情敎以故敗情節旣不分明待準捧照律定配
정조 13년 · 강
漢城府以擊錚人等原情回啓
정조 13년 · 목
該府啓言利川幼學崔孝弼擊錚原情有令京兆議處之命矣大村壓脈在法當禁毀家勒葬尤極痛駭而一邊之言不可取信請令道臣別定査官摘奸公決允之又啓言幼學李顗擊錚原情有議處之命矣彼此曲直姑捨是上言判下之事尙未處決極涉未安本訟方在未決之中則新葬合祔初無可論請別定剛明官詳査公決俾無煩籲之意分付道臣允之
정조 13년 · 강
遣承旨詣宗廟景慕宮奉審